[pic] | KOMISIA EURÓPSKYCH SPOLOČENSTIEV | Brusel, 21.6.2007 KOM(2007) 343 v konečnom znení OZNÁMENIE KOMISIE SPRÁVA O POKROKU DOSIAHNUTOM V OBLASTI MODERNIZÁCIE ÚČTOVNÉHO SYSTÉMU EURÓPSKEJ KOMISIE K 31. MARCU 2007 OBSAH SPRÁVA O POKROKU DOSIAHNUTOM V OBLASTI MODERNIZÁCIE ÚČTOVNÉHO SYSTÉMU EURÓPSKEJ KOMISIE K 31. MARCU 2007 1 1. Úvod 3 2. Zhrnutie implementácie do 31. marca 2007 3 3. Implementácia modernizovaných účtov v rámci Komisie 4 3.1. Ročné účtovné závierky 4 3.2. Školenie 5 4. Kontrolné prostredie a validácia lokálnych systémov 5 4.1. Kvalita účtovnej evidencie 5 4.2. Validácia lokálnych systémov 6 5. Vývoj informačných technológií pre všeobecný rozpočet 6 6. Aplikácia ABAC Delegations 8 7. Európsky rozvojový fond (ERF) 9 8. Implementácia systému ABAC ostatnými inštitúciami a agentúrami 9 9. Budúci vývoj 9 10. Záver 10 PRÍLOHA I – PLÁNOVANIE NA VYSOKEJ ÚROVNI 11 PRÍLOHA II – BEZPEČNOSŤ SYSTÉMU A SYNCHRONIZÁCIA 12 1. Účtovníctvo ABAC 12 2. ABAC Workflow 12 1. ÚVOD Komisia prijala 17. decembra 2002 oznámenie o modernizácii účtovného systému Európskych spoločenstiev[1]. Systém účtovníctva založený na časovom rozlíšení bol zavedený v januári 2005 a účtovné závierky za rok 2005 boli vypracované v súlade s medzinárodne akceptovanými účtovnými štandardmi, teda dodržali sa konečné termíny stanovené v nariadení o rozpočtových pravidlách. Prechod na nový systém účtovníctva dáva Európskej komisii väčšiu každodennú kontrolu nad jej financiami a poskytuje jej lepšie finančné informácie. Dvor audítorov vydal pozitívne stanovisko k účtovnej závierke za rok 2005, s výnimkou dvoch výhrad, a orgán udeľujúci absolutórium privítal najmä úsilie, ktoré Komisia vynaložila s cieľom prijať účtovnú závierku za daný rozpočtový rok v rámci skrátených konečných termínov na vypracovanie účtovných závierok. Práca na modernizácii systému účtovníctva sa však ešte neskončila. Dosiahnutie úplného súladu so všetkými účtovnými štandardmi a integrovanejšieho systému informačných technológií (ďalej len „systém IT“) je proces, ktorý si vyžaduje čas. Systém účtovníctva založený na časovom rozlíšení sa v roku 2006 ďalej vyvíjal a vývoj bude pokračovať aj v rokoch 2007 a 2008. Komisia od roku 2002 pravidelne predkladá správy[2] o pokroku dosiahnutom v projekte modernizácie. V tomto oznámení je zhrnutý pokrok dosiahnutý od apríla 2006 do 31. marca 2007. Tak ako predchádzajúce, bude aj táto správa predložená príslušným výborom orgánu udeľujúceho absolutórium a Dvoru audítorov. 2. ZHRNUTIE IMPLEMENTÁCIE DO 31. MARCA 2007 Počas roku 2006 a v prvom štvrťroku 2007 sa projekt implementoval vo veľkej miere v súlade s projektovým plánom na roky 2006 až 2007 uvedeným v prílohe 1 oznámenia o pokroku dosiahnutom do 31. marca 2006. Plán rozvoja a zlepšovania systémov IT pripojený k tejto správe bol aktualizovaný a predĺžený do roku 2008. Zahŕňa integráciu Európskeho rozvojového fondu a agentúr do ABAC, vybudovanie jednotného dátového skladu, lepšiu integráciu systémov IT a zlepšovanie účtovného kontrolného prostredia a prostriedkov podávania správ pre manažment. Pokiaľ ide o zabezpečovanie kvality účtovných údajov, dosiahol sa pokrok v zlepšovaní kontrolného prostredia. Posilnili sa účtovné kontroly a všetky generálne riaditeľstvá a útvary vynaložili značné úsilie na pomoc pri príprave účtovnej závierky za rok 2006, na kontrolu údajov a vykonanie potrebných korekcií a na odhad rozlíšených výdavkov na konci rozpočtového roka súvislým a jednotným spôsobom. Účtovník Komisie vo svojej správe o validácii lokálnych systémov v roku 2006 uviedol, že útvary prijali primerané opatrenia na riešenie dôležitých, ale nie zásadných problémov, na ktoré poukázal v správe z predchádzajúceho roka, a zdôraznil výrazný pokrok dosiahnutý v prípade dvoch GR, ktorých validácia bola v roku 2005 pozastavená. Útvary Komisie ďalej udelili najvyššiu prioritu náprave nedostatkov zdôraznených Dvorom audítorov vo výročnej správe za rok 2005. Predbežné účtovné závierky za rok 2006 boli zaslané Európskemu dvoru audítorov a rozpočtovému orgánu do zákonom stanoveného konečného termínu 31. marca 2007. Výrazný pokrok sa dosiahol pri vývoji systému IT ABAC. Zálohové účty delegácií boli v plnej miere integrované do systému ABAC v januári 2007, ako sa plánovalo. Počas roka prešli do systému ABAC aj dve inštitúcie a šesť agentúr. Vypracoval sa aktualizovaný projektový plán pre prechod účtov ERF do ABAC a útvary Komisie sa pripravujú na vstup do tohto systému v januári 2008. Práca na jednotnom dátovom sklade dostatočne pokročila, aby slúžil ako základ pre výročnú správu Komisie o plnení rozpočtu za rok 2006 a niektoré finančné správy potrebné na výpočet koncoročných odhadov. Útvary Komisie pokračovali v práci na úplnej integrácii systémov IT prostredníctvom projektu systém kontroly rozpočtu (Budget Control System, ďalej len „BCS“) a projektu Assets II. 3. IMPLEMENTÁCIA MODERNIZOVANÝCH ÚčTOV V RÁMCI KOMISIE 3.1. Ročné účtovné závierky Ročná účtovná závierka ES za rok 2005 Prvá predbežná účtovná závierka ES založená na nových pravidlách účtovníctva na základe časového rozlíšenia bola predložená Dvoru audítorov 31. marca 2006 v súlade s požiadavkami nariadenia o rozpočtových pravidlách. Dvor audítorov potom pristúpil k auditu a skúmaniu tejto závierky. Konečnú závierku potom Komisia prijala 20. júla 2006. Dvor audítorov potom vydal kladné stanovisko k spoľahlivosti tejto závierky – uviedol, že závierka vo všetkých dôležitých aspektoch verne odráža finančnú situáciu a výsledky ES za rok 2005, aj keď s výhradami. Tieto výhrady sa týkali odhadovaného nadhodnotenia čistých aktív vo výške 314 mil. EUR (čiže 0,5 % čistých aktív) a nedostatočnej istoty, pokiaľ ide o údaje GR EAC (ako sa uvádza vo výročnej správe o činnosti príslušného generálneho riaditeľa). Vo svojom odporúčaní udeliť absolutórium ocenila Rada dokončenie tejto závierky v stanovenom náročnom časovom rámci a úspešný prechod na účtovníctvo založené na časovom rozlíšení. Uznanie bolo uvedené aj v správe Parlamentu o udelení absolutória. Ročná účtovná závierka ES za rok 2006 Predbežná účtovná závierka ES za rok 2006 bola zaslané Dvoru audítorov 30. marca 2007. Táto závierka musí byť pred schválením Komisiou v júli 2007 auditovaná. Skúsenosti získané z problémov a oneskorení, ktoré nastali počas prvých dvoch rokov používania účtovníctva založeného na časovom rozlíšení, by mali umožniť Komisii zabezpečiť primeranú kvalitu finančných informácií. Žiadny generálny riaditeľ ani vedúci útvaru nezahrnul do svojej výročnej správy o činnosti za rok 2006 výhradu k účtovníctvu. Európska komisia sa zaviazala sústavne zlepšovať kvalitu podkladových údajov pre účtovnú závierku, jej prezentáciu a zrozumiteľnosť. V účtovnej závierke za rok 2006 sa poskytlo viac informácií o vrátených výdavkoch a o finančných opravách s cieľom zabezpečiť, aby bola pre zainteresované strany a ostatných čitateľov užitočnejšia. 3.2. Školenie Výrazné úsilie v oblasti školenia pracovníkov pokračovalo aj v roku 2006 a jeho hlavnými dosiahnutými výsledkami boli: - poskytnutie takmer 4 000 osobodní školenia o ABAC pracovníkom Komisie v Bruseli a v Luxemburgu (jeden osobodeň predstavuje jedného účastníka absolvujúceho jednodňové školenie), - spokojnosť s kvalitou školenia sa zvýšila z 91 % v roku 2005 na 94 % v roku 2006, z nich 38 % považovalo kurzy za „veľmi dobré“ v porovnaní s 32 % v roku 2005, - poskytnutie vyše 2 300 osobodní školenia o ABAC pracovníkom Komisie v delegáciách v rámci prípravy na implementáciu ABAC Delegations a - poskytnutie ďalších 1 000 osobodní školenia o ABAC pracovníkom ďalších inštitúcií a agentúr na podporu zavedenia ABAC. Hlavným cieľom na rok 2007 je ďalej poskytovať vysokokvalitné školiace kurzy pracovníkom na celom svete a pracovníkom inštitúcií a agentúr. V rokoch 2007 a 2008 sa úsilie sústredí na školenia z oblasti účtovníctva. 4. KONTROLNÉ PROSTREDIE A VALIDÁCIA LOKÁLNYCH SYSTÉMOV 4.1. Kvalita účtovnej evidencie V dôsledku prijatia nového účtovného rámca boli každé generálne riaditeľstvo a útvar požiadané zabezpečiť dostatočne dobrú organizáciu účtovných postupov v záujme zabezpečenia vysokej úrovne kvality účtovných údajov. Pokiaľ ide o účtovnú závierku 2006, vykonali útvary účtovníka Komisie kontroly kvality účtovných údajov a usporiadali stretnutia s účtovnými korešpondentmi všetkých GR s cieľom prerokovať kontroly, ktoré sa majú vykonať, uzávierku a postupy pre rozlíšenie. Kontrolné zoznamy týkajúce sa kontrol, ktoré sa majú vykonať, boli s príslušným vysvetlením poskytnuté všetkým generálnym riaditeľstvám. V záujme zlepšenia účtovného prostredia v každom GR v strednodobom horizonte sa počas roku 2006 vypracoval projekt „kvality účtovnej evidencie“. Cieľom tohto projektu je vysvetliť povoľujúcim útvarom nástroje, ktoré majú k dispozícii, a kontrolné mechanizmy, ktoré im umožňujú garantovať kvalitu účtovnej evidencie pri operáciách, ktoré riadia. Vymedzila sa zodpovednosť a úlohy hlavných účastníkov finančných postupov, najmä účtovného korešpondenta. Tento projekt bol predložený vrcholovému manažmentu všetkých GR a v súčasnosti je pozícia účtovného korešpondenta formálne integrovaná do vnútornej organizácie každého GR. GR pre rozpočet vypracovalo viaceré usmernenia a praktické pomôcky a predložilo ich generálnym riaditeľstvám. Do týchto praktických pomôcok boli integrované kontrolné zoznamy a mechanizmy použité pri účtovnej závierke za rok 2006. Po odskúšaní vo vybraných GR bola implementácia projektu kvality účtovnej evidencie spustená v marci 2007 vo všetkých GR s cieľom zaviesť počas roka 2007 potrebné opatrenia. Závažnou prekážkou jeho úspešnosti je nedostatok kvalifikovaných účtovných pracovníkov. Komisia pokračuje v riešení tohto problému realizáciou špecializovaných výberových konaní. 4.2. Validácia lokálnych systémov Kvalita údajov zadávaných do systému účtovníctva priamo alebo prostredníctvom lokálnych systémov informačných technológií závisí od kontrolného prostredia, ktoré zavedie každý poverený povoľujúci úradník. Validačný tím Generálneho riaditeľstva pre rozpočet monitoruje tieto kontroly vo všetkých GR a útvaroch s cieľom zabezpečiť, aby sa dodržali stanovené kritériá kvality. Počas roku 2006 vykonal tento tím program hĺbkových kontrol deviatich systémov stanovených povoľujúcimi úradníkmi na poskytovanie alebo zdôvodňovanie informácií o účtovníctve, ako to vyžaduje článok 61 ods. 1 písm. e) nariadenia o rozpočtových pravidlách. Počas rokov 2005 a 2006 boli vykonané kontroly v 22 útvaroch, čo vlastne pokrylo väčšinu výdavkov Komisie. Okrem toho boli vykonané kontroly kvality zamerané na rozlíšené údaje (dôležité pre prípravu účtovníctva na základe časového rozlíšenia) generované niektorými hlavnými útvarmi s cieľom zabezpečiť spoľahlivosť a presnosť týchto informácií. A napokon 1. júna 2006 sa zaviedol postup predbežného oznamovania navrhovaných zmien lokálnych (IT a administratívnych) systémov, ktorý umožňuje účtovníkovi Komisie dôkladne ešte pred ich zavedením posúdiť, do akej miery tieto návrhy spĺňajú validačné kritériá. Validačný tím dokončil prácu plánovanú v generálnych riaditeľstvách na rok 2006. V správe o dosiahnutom pokroku, ktorá sa vzťahuje na obdobie do konca júna 2006, sa uvádza, že útvary vo všeobecnosti prijali primerané opatrenia na riešenie dôležitých, ale nie zásadných problémov nadnesených v predchádzajúcom roku. V konečnej správe za rok 2006 prijatej 20. marca 2007 bol tento názor potvrdený a bol tu uvedený aj výrazný pokrok dosiahnutý v dvoch GR (AIDCO a EAC), ktorých validácia sa v roku 2005 pozastavila. V dôsledku dlhého času potrebného na vykonanie príslušných zmien v ich systémoch IT nemohol účtovník Komisie validovať tieto systémy na rozpočtový rok 2006, ale obidva systémy sú v dobrom stave, aby mohli byť validované počas roku 2007. Pokiaľ ide o Generálne riaditeľstvo pre vonkajšie vzťahy, v roku 2007 bol uvedený do prevádzky informačný projekt ABAC-Delegations, ktorý by mal vyriešiť problémy zistené v roku 2005. 5. VÝVOJ INFORMAčNÝCH TECHNOLÓGIÍ PRE VšEOBECNÝ ROZPOčET Cieľom plánu vývoja informačných technológií je poskytnúť funkcie vyžadované na zlepšenie finančného účtovníctva a kontroly a dosiahnuť lepšiu integráciu rôznych modulov. Aktualizácie ABAC Moduly ABAC sa postupne zdokonaľovali prostredníctvom verzií z júna a novembra 2006, a potom z januára a marca 2007. Verzia z júna bola zameraná na zavedenie dvoch modulov do verzie ABAC WF Java: viazané rozpočtové prostriedky a funkcia inbox. V novembrovej verzii bol sprístupnený nový nástroj na monitorovanie auditov právnických osôb. Osobitná verzia zo začiatku roku 2007 bola zameraná na uvedenie projektu Delegations a nahradila lokálne systémy Relex. Na vývoj tohto modulu bolo počas vykazovaného obdobia potrebné využiť veľkú časť zdrojov. Verzia z marca 2007 sa sústredila na uvedenie nových modulov Assets pre delegácie, spolu s integráciou týchto modulov do modulu Invoice. V polovici roka 2006 prebehla aktualizácia systému SAP (verzia 5.0). Táto aktualizácia bola zložitá a vyžiadala si mnoho práce na koncoročnom postupe, keďže veľké množstvo programov v tejto oblasti bolo spustených v prostredí ES prvýkrát. Táto aktualizácia bola dôležitá pre činnosti Generálneho riaditeľstva pre hospodárske a finančné záležitosti (ECFIN), aby účtovné závierky boli v úplnom súlade s medzinárodnými štandardmi, a pre plánovaný prechod na SAP-BCS. BCS (systém kontroly rozpočtu) BCS, nová verzia modulu SAP FM, nahradí verziu, ktorá sa v súčasnosti používa na centrálne riadenie rozpočtu (t. j. FBS), keďže umožňuje začleniť lokálne rozpočtové linky potrebné na poskytnutie podrobnejšieho systému oddeleniam na spravovanie ich rozpočtov. Počas roku 2006 bol BCS rozdelený na dva projekty – fáza I bola zameraná na nahradenie modulu SAP, ktorý sa v súčasnosti používa na centrálnu správu prostriedkov, novou verziou BCS, a cieľom fázy II bol prechod „lokálnych liniek“, funkcií lokálnej správy rozpočtu, ktoré sa v súčasnosti vykonávajú v ABAC workflow a nie sú zaznamenávané v SAP, na BCS. Vo fáze I bol BCS nakonfigurovaný tak, aby podporoval hlavné funkcie EÚ, a bol úspešne implementovaný pre všetky účty agentúry PHEA. Vzhľadom na potrebu zabezpečiť primeranú integráciu medzi BCS a ABAC workflow bola implementácia pre všeobecný rozpočet preložená z apríla 2007 na október 2007. Technické prekážky neumožňujú prechod na prelome roka (t. j. na začiatku roka 2008). Vyvinú sa vhodné nástroje na uľahčenie prechodu na BCS a používatelia lokálnych systémov budú včas informovaní o akýchkoľvek zmenách informácií, ktoré je potrebné poskytovať prostredníctvom ABAC workflow. Účty Európskeho rozvojového fondu (pozri oddiel 7) budú od roku 2008 vedené v SAP-BCS. Plánovanie druhej fázy projektu BCS začalo v roku 2006 a ďalej pokračuje. Vzhľadom na vysoký potenciálny vplyv funkcií lokálnej správy rozpočtu na štruktúru ABAC je pred vydaním realistického plánu činnosti a navrhnutím konečného termínu implementácie potrebné vykonať dôkladnú analýzu všetkých súvisiacich otázok. ABAC Assets II (nazývaný SAM) GR pre rozpočet v súčasnosti posudzuje možnosť úplnej integrácie modulu Supply and Asset Management do podnikového systému ABAC a nahradenia ABAC-Assets, ktorý beží na osobitnom systéme Syslog. Táto práca napreduje a jeden útvar (OIB) slúži ako testovacie prostredie na zistenie, či by takéto riešenie bolo žiaduce, realizovateľné a nákladovo efektívne. Začiatočná „demo“ verzia modulu Supply and Asset Management bola Generálnemu riaditeľstvu pre rozpočet a OIB prezentovaná 13. marca 2007 a viedla k rozhodnutiu prikročiť k nasledujúcej etape, ktorou je úplná analýza správnosti koncepcie. Ak by neskôr v roku bolo prijaté rozhodnutie o „zavedení“, bude do nového systému potrebné integrovať potreby všetkých potenciálnych používateľov. Počiatočné spustenie obmedzené na OIB sa plánuje počas roka 2008. ABAC Assets I a ABAC Contracts Komisia pokračuje v údržbe a menších zlepšeniach v prípade ABAC Assets I, kým nebudú k dispozícii závery týkajúce sa projektu ABAC Assets II, a v prípade ABAC Contracts, kým skúsenosti GR JLS s modulom SAP grantor neposkytnú základ pre dlhodobejšiu stratégiu vývoja. Jednotný dátový sklad Vývoj tohto projektu začal v júni 2006 s použitím prístupu založeného na fázach pre každú obchodnú oblasť. Prvé dve oblasti určené na analýzu boli Plnenie rozpočtu (rozpočtové prostriedky – viazané rozpočtové prostriedky – platby – SAP/FM) a zodpovedajúce aspekty všeobecného účtovníctva (Faktúry – SAP/FI). V dôsledku pokroku dosiahnutého do konca roka 2006 mohol jednotný dátový sklad poskytnúť generálnym riaditeľstvám a útvarom prvú verziu správ, ktoré uľahčili prípravu ich príslušných koncoročných rozlíšených údajov. Jednotný dátový sklad sa použil aj na prípravu ročných rozpočtových správ zahrnutých v účtovnej závierke za rok 2006 a na prípravu jednotlivých rozpočtových správ pripojených k výročným správam o činnosti každého generálneho riaditeľstva a útvaru Komisie. Plánuje sa, že jednotný dátový sklad sa sprístupní pre všetky GR v júni 2007. Postupne sa budú pridávať ďalšie funkcie a zlepšenia s cieľom dosiahnuť úplnú funkčnosť do konca roku 2008. Zatiaľ bude potrebné zachovať existujúcu infraštruktúru dátového skladu. Postupy vývoja informačných technológií Postupy vývoja IT sa zlepšujú prijímaním metód modelovania údajov a tvorbou slovníka údajov. Cieľom tohto projektu je zabezpečiť, aby bol súčasný a budúci vývoj úplne dokumentovaný, aby sa softvér poskytoval čo najefektívnejšie a aby sa správne chápal zmysel archivácie údajov. Pre prvú fázu tejto práce sa zvolila obchodná oblasť príjmov, v ktorej sa do 31. marca 2007 dosiahol dobrý pokrok. V prílohe II tejto správy sa uvádza pokrok dosiahnutý v bezpečnosti prístupu k systému a v zabezpečení súdržnosti údajov uchovávaných v systéme ABAC. 6. APLIKÁCIA ABAC DELEGATIONS Generálne riaditeľstvo pre rozpočet (BUDG), Generálne riaditeľstvo pre vonkajšie vzťahy (RELEX) a Generálne riaditeľstvo pre informatiku (DIGIT) spolupracovali počas roka 2006 na začlenení transakcií delegácií cez zálohové účty do ABAC od roku 2007. Existujúci lokálny systém Delegations Generálneho riaditeľstva pre vonkajšie vzťahy nemohol byť validovaný, keďže neumožňoval uplatnenie účtovníctva na základe časového rozlíšenia. Moduly ABAC boli upravené, aby mohli byť uvedené na internet a schopné riadiť lokálne platby a malé výdavky prostredníctvom zálohových účtov v delegáciách. ABAC-Assets bol tiež upravený a internetizovaný s cieľom umožniť delegáciám RELEX a zastupiteľským úradom GR COMM riadiť a evidovať svoje fixné aktíva v centrálnom systéme. ABAC Workflow bol sprístupnený pre všetky delegácie 8. januára 2007 a ABAC Assets 26. marca 2007. Školenie pre tieto moduly bolo poskytnuté hlavným finančným pracovníkom z každej delegácie. Týmto spôsobom sa rieši jeden z hlavných zostávajúcich problémov, ktorým je integrácia veľkého počtu malých útvarov mimo ústredia Komisie (delegácie a zastupiteľské úrady), na ktoré bola decentralizovaná finančná zodpovednosť, do centrálneho systému, aby sa tak mohol dosiahnuť súlad s účtovnými pravidlami a metódami. 7. EURÓPSKY ROZVOJOVÝ FOND (ERF) Modernizuje sa aj platforma informačných technológií účtov európskych rozvojových fondov, ktoré sú odlišné od účtov všeobecného rozpočtu. Účtovné pravidlá pre ERF sa aktualizovali v roku 2005 a plánuje sa nahradenie existujúceho IT systému ERF (OLAS) kombináciou ABAC a lokálneho IT systému pre všeobecný rozpočet GR AIDCO (CRIS). Tieto dva systémy sa v súčasnosti prispôsobujú osobitostiam ERF. Rozvoj centrálnej zložky ABAC pre ERF bol do polovice roka 2006 v podstate dokončený a otestovaný. Implementácia nového systému IT (ABAC-FED) sa v súčasnosti plánuje na január 2008. GR AIDCO potrebovalo rok navyše na dokončenie potrebného vývoja, aby bol systém CRIS v súlade s účtovnými pravidlami pre všeobecný rozpočet. Existuje pevný záväzok udeliť tomuto projektu v roku 2007 najvyššiu prioritu. Projektový plán bol aktualizovaný a osobitná pozornosť sa venuje kvalite procesu prechodu a kvalite údajov. Vyškolenie budúcich užívateľov v 46 delegáciách AKT je naďalej zložitou úlohou. Je potrebné zdôrazniť, že hoci sú nové systémy informačných technológií vo fáze vývoja, ročné účtovné závierky ERF za roky 2005 a 2006 boli zostavené už v súlade so zásadami účtovníctva založeného na časovom rozlíšení. Účtovné informácie, ktoré poskytuje súčasný účtovný informačný systém (OLAS), boli v prípade potreby prispôsobené, aby poskytovali údaje v súlade s účtovaním založeným na časovom rozlíšení. Účtovník ERF takisto vykonal potrebné zmeny údajov zostavených na základe peňažných tokov, ktoré sa opierajú o dodatočné informácie, ktoré poskytol povoľujúci úradník. 8. IMPLEMENTÁCIA SYSTÉMU ABAC OSTATNÝMI INšTITÚCIAMI A AGENTÚRAMI Tri výkonné agentúry (IEEA, EACEA, PHEA) a tri regulačné agentúry (EMSA, Galileo, Frontex), ako aj dva výbory (Hospodársky a sociálny výbor, Výbor regiónov)[3] boli počas roku 2006 napojené na ABAC. Deväť ďalších agentúr začne používať ABAC v roku 2007 a šesť regulačných orgánov by sa malo pripojiť k systému ABAC v roku 2008. V prípade každej agentúry alebo výboru, ktorých účtovník zostáva zodpovedný za ich účty a za realizáciu ich platieb, je v systéme ABAC implementované špecifické finančné a účtovné prostredie. Keďže niekoľko regulačných agentúr stále používa pre svoje rozpočtové účty verziu systému Komisie Si2, Komisia súhlasila s pokračovaním podpory pre Si2, kým nebude možné integrovať všetkých jeho užívateľov do systému ABAC. 9. BUDÚCI VÝVOJ Akčný plán projektu modernizácie bol aktualizovaný na rok 2007 a predĺžený do roku 2008. Hlavné zmeny v oblasti informačných technológií sa budú v najbližších mesiacoch sústreďovať na integráciu účtov ERF, implementáciu modulu BCS, dokončenie jednotného dátového skladu, vývoj zlepšeného modulu Web-Income, zlepšenie bezpečnosti a potenciálnu implementáciu modulu Supply and Asset Management (SAM) SAP pre OIB. Ďalší vývoj informačných technológií sa bude týkať najmä zlepšovania optimálnosti pre užívateľa a funkcií finančného výkazníctva, ako aj dosahovania dlhodobejšieho cieľa, ktorý spočíva vo vyššej interoperabilite, užšej integrácii lokálnych systémov a v poskytovaní ďalších nástrojov pre podporu užívateľov a finančný manažment. Pokiaľ ide o účtovný rámec, práce sa sústredia na vymedzenie úloh a oblastí zodpovednosti účastníkov finančných postupov, zvyšovanie kvality účtovných údajov a správ o riadení a na monitorovanie dodržiavania validačných kritérií pre lokálne systémy všetkými poverenými povoľujúcimi úradníkmi. 10. ZÁVER Pri prechode na nový účtovný systém v Európskej komisii sa naďalej dodržiavali zákonné lehoty stanovené na prípravu účtovných závierok na základe časového rozlíšenia, ktoré sú vo všetkých podstatných aspektoch v súlade s medzinárodne akceptovanými účtovnými štandardmi. Externí audítori Komisie a orgány udeľujúce absolutórium boli vo veľkej miere spokojní s dosiahnutým pokrokom. Je potrebné naďalej pokračovať v rozvoji projektu. Účtovné postupy sa musia ďalej zlepšovať a rozvíjať. Zostávajú tieto hlavné úlohy: úplne začleniť do každého generálneho riaditeľstva a útvaru postupy a kontroly potrebné na zabezpečenie trvalo vysokej kvality účtovných údajov. Každé GR a útvar by mali na tento účel najmä zabezpečiť, aby postavenie účtovného korešpondenta v hierarchii bolo také, aby mohol ovplyvňovať účinnosť finančných okruhov a získavať informácie potrebné na účtovné závierky, zlepšovať evidovanie a vykazovanie súm, ktoré Komisia a členské štáty získali späť, dokončiť validáciu existujúcich systémov v AIDCO a EAC a validovať nové systémy IT používané v RELEX a plánované v EAC a ďalších GR, začleniť účty ERF do systému ABAC a vyškoliť pracovníkov v príslušných 46 delegáciách, integrovať veľký počet externých orgánov, t. j. agentúr a výborov, do systému ABAC a uspokojovať ich príslušné potreby v oblasti školenia a podpory a optimalizovať integráciu systémov informačných technológií a poskytovať prostriedky, ktoré užívatelia potrebujú na riadenie a podávanie správ o finančných zdrojoch patriacich do rámca ich zodpovednosti. Projektový plán na nasledujúce dva roky je zameraný na riešenie týchto zložitých úloh a Komisia sa zaviazala pokračovať v úsilí dosiahnuť najvyšší štandard účtovníctva vo verejnom sektore. PRÍLOHA I – PLÁNOVANIE NA VYSOKEJ ÚROVNI [pic] PRÍLOHA II – BEZPEČNOSŤ SYSTÉMU A SYNCHRONIZÁCIA 1. Účtovníctvo ABAC Počas roku 2006 sa k systému ABAC pripojili tri výkonné agentúry, tri regulačné agentúry a dva výbory. Požadovaný vývoj a organizácia bezpečnosti boli dokončené včas s cieľom zabezpečiť oddelenie podľa účtovníkov (platobný cyklus, zosúladenie účtov s bankovými výpismi, validácia transakcií a správa účtovných období). V júli 2006 bol SAP aktualizovaný z verzie 4.7 na verziu 5.0. Po tejto aktualizácii bolo potrebné uskutočniť úplnú revíziu existujúcich prístupových práv, a tým garantovať, aby vo verzii 5.0 bola implementovaná aspoň tá istá úroveň bezpečnosti. Táto dôležitá revízia bola dokončená úspešne a prechod na 5.0 bol bezproblémový. V druhej polovici roku 2006 boli vytvorené osobitné pravidlá pre vývoj a bezpečnosť s cieľom uľahčiť účtovným expertom GR zostavovanie koncoročných účtovných závierok. Všetky riaditeľstvá zaregistrovali svoje rozlíšené údaje za rok 2006 prvýkrát na začiatku roku 2007. Revízia prístupov v systéme ABAC Accounting (SAP) pre GR BUDG začala v roku 2005. Táto revízia pokračovala v roku 2006, je však potrebné ju v roku 2007 dokončiť. Najvyššia priorita, a to revízia prístupových práv expertov na informačné technológie, bola úspešne realizovaná vo februári 2006. 2. ABAC Workflow Začalo sa s úpravou bezpečnostnej štruktúry systému ABAC Workflow a pokrok sa dosiahol vo viacerých oblastiach, napríklad v preskúmaní technických užívateľov, mechanizme delegovania a monitorovaní auditov. Priorita bola udelená zabezpečeniu v aplikácii Delegations v súvislosti s jej integráciou do ABAC Workflow. Vyvinul sa nový modul pre vlastníkov zálohových účtov a ďalší vývoj sa uskutočnil aj s cieľom zaručiť úplné oddelenie operácií v aplikácii 100-plus Delegations. Tomuto projektu sa počas roku 2006 venovalo značné úsilie. Aplikácia Delegations je v ABAC Workflow funkčná od januára 2007. [1] KOM (2002) 755. [2] Dňa 30. júna 2003 (SEK (2003) 790), 31. decembra 2003 (SEK (2004) 118), 30. júna 2004 (KOM (2004) 565), 31. januára 2005 (KOM (2005) 90), 31. marca 2006 (KOM (2006) 358). [3] V súlade s článkom 1 nariadenia o rozpočtových pravidlách sú zatriedené ako inštitúcie.